
1r d’ESO

1. Amb dos quadrats iguals es pot formar un dòmino. Amb tres quadrats iguals només es poden formar dos triminos: una barra de tres i una “L”.

 Amb quatre quadrats iguals quants tetraminos és poden formar? I amb 5 quadrats quants pentaminos? 

Un cop tinguis construïts tots els pentaminos possibles, et proposem el següent trencaclosques. Tria un dels pentaminos i construeix-ne un amb la mateixa forma però doblant les mesures dels costats. Quan l’hagis acabat, has d’encaixar exactament a dintre seu (no pot quedar cap quadradet lliure ni es poden encavalcar) quatre pentaminos (no cal que siguin diferents). Aquest trencaclosques es pot fer amb tots els pentaminos ?.

2.  Diuen que  quan Arquimedes va descobrir el  principi de la física  que du el seu                          nom va exclamar "EUREKA!" que vol dir en grec, "Ja ho he trobat!" Aquesta anècdota, segons la tradició, va anar de la manera següent: 

[image: image3.jpg]El rei Hieró II de Siracusa va encarregar a un joier que li fes una corona i a tal fi, va ordenar que es donés  al joier la quantitat d'or i de plata necessària. Quan  el joier va lliurar la corona al rei, aquest va ordenar que la pesessin i va resultar que pesava el mateix que la quantitat total d'or i de plata  subministrada.  Però el rei no es fiava del joier… Sospitava que havia substituït part de l'or per plata. Llavors  va fer cridar el savi  Arquimedes i li va proposar de trobar quina era la composició de la corona. Arquimedes ho va resoldre  partint del fet  que l'or pur quan es submergeix a l’aigua perd  1/20 del seu pes, mentre que la plata en perd 1/10. 

     Ara us proposem que feu vosaltres d’Arquimedes:

Quina quantitat d’or i de plata té realment la corona sabent que  el rei havia donat al joier 8 kg d’or i 2 kg de plata i que dins de l’aigua la corona pesa 9,25 kg?

3. En Jordi i la Loubna juguen el següent joc: en un paper hi marquen sis punts que més o menys formen un hexàgon regular i agafen dos llapis de diferent color un per cada un. 

Cada jugador, al seu torn, ha d’unir, amb un segment recte, dos dels sis punts amb el llapis del seu color (no s’hi val a dibuixar un segment ja dibuixat). Perd el primer que forma un triangle amb els tres costats del seu color i que tingui els tres vèrtexs sobre l’hexàgon.

Sabries justificar que en aquest joc no hi pot haver empat? (un dels dos jugador ha de perdre per força, perquè quan s’hagin format tots els segments possibles segur que hi haurà un triangle amb tots els costats del mateix color).

Sabries trobar un desenvolupament del joc en el que durant les primeres 14 jugades no es formés cap triangle amb els tres costats del mateix color i a la quinzena (la darrera possible) es formessin dos triangles del mateix color?

